Na temelju članka 13. i 27. Zakona o udrugama (Narodne novine broj 74/14, 70/17, 98/19 i 151/22) te članka 19. Statuta Udruge diplomiranih studenata Kineziološkog fakulteta- Alumni KIF Split, Skupština Udruge diplomiranih studenata Kineziološkog fakulteta- Alumni KIF Split (dalje: Udruga) na svojoj Redovnoj sjednici održanoj dana 1. ožujka 2024. godine, donijela je

**STATUT**

**UDRUGE DIPLOMIRANIH STUDENATA KINEZIOLOŠKOG FAKULTETA - ALUMNI KIF SPLIT**

**I**

**OSNOVNE ODREDBE**

**Članak 1.**

(1) Ovim Statutom utvrđuju se odredbe o nazivu i sjedištu Udruge, o zastupanju, izgledu pečata, o ciljevima i području djelovanja sukladno ciljevima, djelatnostima kojima se ostvaraju ciljevi, kao i gospodarske djelatnosti koje se obavljaju sukladno Zakonu, način osiguranja javnosti rada, o uvjetima i načinu učlanjivanja i prestanku članstva, pravima, obvezama i odgovornosti te disciplinskoj odgovornosti članova i načinu vođenja popisa članova, unutarnji ustroj, tijela, njihov sastav i način sazivanja sjednica, ovlasti, način odlučivanja, uvjeti i način izbora i opoziva, trajanje mandata te način sazivanja Skupštine u slučaju isteka mandata, izbor i opoziv likvidatora, o imovini, načinu stjecanja i raspolaganju imovinom, o postupku s imovinom u slučaju prestanka postojanja Udruge, o načinu rješavanja sporova i sukoba interesa unutar Udruge te drugim pitanjima od značaja za rad i djelatnost Udruge.

(2) Alumni Kif Split je udruga u koju se mogu učlaniti svi oni koji su diplomirali, magistrirali ili doktorirali na Kineziološkom fakultetu u Splitu, radi unaprjeđivanja i pomaganja znanstvenog, stručnog i nastavnog rada Kineziološkog fakulteta u Splitu i njegove afirmacije u Republici Hrvatskoj i inozemstvu.

**Članak 2.**

(1) Naziv udruge je: UDRUGA DIPLOMIRANIH STUDENATA KINEZIOLOŠKOG FAKULTETA- ALUMNI KIF SPLIT

(2) Skraćeni naziv udruge je: ALUMNI KIF SPLIT.

(3) Naziv Udruge na engleskom jeziku je: Association of graduates of Kinesiology – ALUMNI KIF SPLIT

(4) Sjedište Udruge je u Splitu.

(5) Odluku o promjeni adrese sjedišta donosi Upravni odbor Udruge.

(6) Udruga djeluje na području Republike Hrvatske i u inozemstvu.

**Članak 3.**

(1) Udruga Alumni Kif Split neprofitna je pravna osoba registrirana pri Nadležnom upravnom tijelu u Splitsko-dalmatinskoj županiji.

(2) Udruga pravnu osobnost stječe danom upisa u Registar udruga Republike Hrvatske.

**Članak 4.**

(1) Udrugu zastupa Predsjednik Udruge. Udruga može ovlastiti i druge osobe za zastupanje.

(2) U slučaju spriječenosti ili odsutnosti, Predsjednika zamjenjuje Dopredsjednik, a u slučaju njegove odsutnosti Tajnik Udruge.

(3) Osobe ovlaštene za zastupanje Udruge ne mogu biti osobe za koje postoje zapreke iz članka 19. stavak 2. i 3. Zakona o udrugama.

**Članak 5.**

(1) Udruga u svom djelovanju koristi logotip i pečat, o čijem izgledu Upravni odbor donosi posebnu odluku.

(2) Pečat čuvaju i ovlaštene su koristiti osobe ovlaštene za zastupanje Udruge.

**II**

**CILJEVI I DJELATNOSTI UDRUGE**

**Članak 6.**

(1) Temeljni ciljevi postojanja i rada Udruge jesu:

- uspostavljanje i održavanje veza između Kineziološkog fakulteta u Splitu i članova Udruge te izgradnja uzajamnih odnosa i suradnje,

- prikupljanje povratnih informacija članova o zadovoljstvu stečenim znanjima i vještinama, o aktualnim potrebama tržišta rada u pogledu stručnih profesija, uključivanje Udruge u interni sustav kvalitete Kineziološkog fakulteta u Splitu,

- očuvanje tradicije i promicanja ugleda Fakulteta u Republici Hrvatskoj i u inozemstvu, razvijanje suradnje između Kineziološkog fakulteta u Splitu i gospodarskih subjekata ili organizacija u kojima djeluju članovi Udruge, umrežavanje i razmjena iskustava članova Udruge,

- poticanje i unapređivanje stručnih, znanstvenih, praktičnih, općih i društvenih aktivnosti članova Udruge,

- poticanje suradnje članova Udruge s Kineziološkim fakultetom u Splitu kroz uključivanje članova Udruge u različite projekte,

- sudjelovanje u međunarodnoj znanstvenoj i stručnoj razmjeni te uspostavljanje kontakata sa srodnim udrugama u zemlji i inozemstvu,

- poticanje članova na cjeloživotno obrazovanje i usavršavanje te unapređivanje i promicanje rada kineziologa te rad na jačanju svijesti o ulozi kineziologa u društvu,

- unapređivanje djelatnosti i promocija Kineziološkog fakulteta kao društveno odgovorne institucije.

(2) Udruga, sukladno svojim ciljevima, djeluje na području kineziologije, obrazovanja, znanosti, istraživanja, međunarodne suradnje i održivog razvoja.

**Članak 7.**

Djelatnosti Udruge su:

- organiziranje okruglih stolova o temama od interesa,

- poticanje organiziranja skupova, tribina, radionica i predavanja za članove Udruge,

- organiziranje i realizacija različitih programa i projekata s područja kineziologije i interdisciplinarno povezanih područja,

- suradnja s drugim alumni udrugama te strukovnim udrugama u zemlji i inozemstvu,

- suradnja s Kineziološkim fakultetom u Splitu na području unapređenja nastave, provođenja znanstvenih i stručnih istraživanja i projekata,

- pružanje informacija potencijalnim i sadašnjim studentima u vezi studiranja na Kineziološkom fakultetu u Splitu te mogućnostima zapošljavanja nakon završetka studija,

- suradnja sa studentskim organizacijama Kineziološkog fakulteta u Splitu,

- praćenje i poticanje daljnjeg razvoja najboljih studenata Kineziološkog fakulteta u Splitu,

- obavještavanje o djelovanju Udruge i Kineziološkog fakulteta u Splitu te aktivnostima koje se tiču osobnog i profesionalnog razvoja članstva,

- izdavanje znanstvenih i stručnih publikacija te izdavanje glasila Udruge,

- promicanje i populariziranje kineziološke znanosti i struke,

- organiziranje susreta članova Udruge,

- organiziranje studijskih putovanja članova Udruge,

- humanitarne aktivnosti,

- uspostavljanje zaklada i stipendiranje studenata,

- razvojna suradnja - obrazovanje, ostale djelatnosti razvojne suradnje, djelatnosti iz područja međunarodne suradnje,

- ostale djelatnosti iz područja obrazovanja, znanosti i istraživanja i drugih područja od interesa.

**III**

**NAČIN OSIGURANJA JAVNOSTI DJELOVANJA UDRUGE**

**Članak 8.**

(1) Rad Udruge je javan.

(2) Javnost rada Udruge ostvaruje se na načine utvrđene ovim Statutom, i to pravodobnim i istinitim izvještavanjem članstva o radu Udruge te značajnim događajima i drugim važnim pitanjima iz djelovanja Udruge.

Članovi Udruge imaju pravo sudjelovati u njezinom radu, sukladno odredbama Statuta i Zakona.

(3) Šira javnost obavještava se o radu Udruge putem sredstava javnog priopćavanja, putem društvenih mreža, održavanjem konferencija za tisak, publikacijama koje izdaje te drugim primjerenim komunikacijskim kanalima.

(4) U cilju informiranja članstva i javnosti, Udruga može imati internetsku stranicu.

**ČLANSTVO U UDRUZI**

**Članak 9.**

(1) Članstvo u udruzi je dobrovoljno.

(2) Članstvo može biti: redovito, pridruženo i počasno.

(3) Članom Udruge mogu postati svi oni koji su diplomirali, magistrirali ili doktorirali na Kineziološkom fakultetu u Splitu.

(4) Zamolba za članstvom u Udruzi podnosi se putem pravilno popunjene pristupnice za članstvo, o čijoj dostupnosti brine Tajnik Udruge. Članstvo u udruzi stječe se nakon što Tajnik utvrdi da pristupnik ispunjava uvjete za stjecanje statusa člana Udruge i osobu upiše u Evidenciju članova.

(5) Ispunjavanjem pristupnice, prihvaćaju se ciljevi Udruge, članska prava i obveze utvrđeni ovim Statutom.

(6) Redoviti članovi Udruge su oni za koje je Upravni odbor Udruge donio odluku da su se svojim stručnim i profesionalnim djelovanjem istaknuli te doprinijeli promociji i razvoju kineziološke struke, odnosno da su se posebno istaknuli radom u Udruzi te svojim znanjem i iskustvom mogu doprinijeti boljem ostvarivanju ciljeva Udruge. Na temelju takve odluke Upravnog odbora upisuju se u Evidenciju članova u kategoriji "redoviti članovi".

(7) Pridruženim članom Udruge mogu postati svi oni koji su diplomirali, magistrirali ili doktorirali na Kineziološkom fakultetu u Splitu.

(8) Počasnim članom može postati svaka fizička i pravna osoba koja je svojim radom i zalaganjem posebno doprinijela razvoju i ugledu Udruge diplomiranih studenata Kineziološkog fakulteta u Splitu- Alumni Kif Split, a o čemu odluku donosi Upravni odbor. Na temelju takve odluke Upravnog odbora upisuju se u Evidenciju članova u kategoriji "počasni članovi".

(9) Upravni odbor može donijeti odluku o članarini za članstvo u Udruzi.

**Članak 10.**

(1) Članom Udruge postaje se upisom u elektronsku Evidenciju članova koji vodi Tajnik Udruge. Evidencija sadrži sljedeće podatke o članovima:

- ime i prezime (naziv),

- OIB,

- datum rođenja/ osnivanja,

- datum pristupanja udruzi,

- e-mail adresu,

- broj telefona ili mobitela,

- kategoriju članstva,

- završeni program obrazovanja,

- područje interesa,

- datum prestanka članstva.

(2) Evidencija članova uvijek je dostupan na uvid svim članovima i nadležnim tijelima na njihov zahtjev.

**Članak 11.**

(1) Redoviti članovi Udruge imaju pravo:

- birati i biti biran u tijela Udruge,

- sudjelovati u svim djelatnostima i koristiti sve dobrobiti iz djelatnosti Udruge,

- biti obaviješteni o radu Udruge i njenih tijela te o materijalno financijskom poslovanju,

- aktivno sudjelovati u izvršavanju ciljeva Udruge i doprinositi ostvarivanju njenih djelatnosti,

- davati mišljenja i prijedloge u svezi s radom Udruge i njenih tijela.

(2) Obveze redovitih članova Udruge su:

- aktivno sudjelovanje u radu sjednica Skupštine s pravom glasa,

- sudjelovanje u radu i na sjednicama tijela Udruge u koja su izabrani kao članovi,

- bavljenje aktivnostima Udruge,

- čuvanje i podizanje ugleda Udruge,

- podmirenje obveze plaćanja članarine, ukoliko je tako propisao Upravni odbor,

- pridržavanje odredbi ovog Statuta i drugih općih akata Udruge.

(3) Prava i obveze pridruženih i počasnih članova Udruge su:

- sudjelovanje u radu sjednica Skupštine bez prava glasa,

- sudjelovanje u ostvarivanju ciljeva Udruge i doprinos provođenju djelatnosti,

- biti obaviješteni o radu Udruge i njezinih tijela,

- davati mišljenja i prijedloge u svezi s radom Udruge i njenih tijela,

- pridržavanje odredbi ovog Statuta i općih akata Udruge,

- čuvanje ugleda Udruge i ne djelovati suprotno interesima Udruge ili njezinih članova,

- zauzimanje za ciljeve Udruge,

- podmirenje obveze plaćanja članarine, ukoliko je o tako propisao Upravni odbor,

- ponašanje u skladu sa Statutom i drugim općim aktima Udruge.

**Članak 12.**

(1) Članstvo u Udruzi prestaje:

- dobrovoljnim istupanjem, odnosno danom podnošenja potpisane izjave o istupanju iz članstva Upravnom odboru,

- isključenjem zbog povrede članskih obveza i odgovornosti na temelju odluke o isključenju nakon provedenog stegovnog postupka i utvrđene stegovne odgovornosti danom donošenja odluke Upravnog odbora, o čemu će Tajnik Udruge navedenu promjenu evidentirati u Evidenciji članova,

- prestankom djelovanja Udruge,

- isključenjem iz članstva iz drugih razloga na temelju obrazložene odluke Upravnog odbora,

- smrću.

(2) Stegovni postupak zbog povrede članskih obveza i odgovornosti te drugih povreda Statuta Udruge provodi Upravni odbor.

(3) Odluku o isključenju člana iz Udruge s obrazloženjem donosi Upravni odbor. Isključeni član ima pravo u roku od 15 dana od dana primitka odluke podnijeti žalbu Skupštini.

(4) Skupština je dužna riješiti žalbu u roku od 30 dana, računajući od dana dostave žalbe.

(5) Odluka Skupštine o isključenju je konačna.

**Članak 13.**

(1) Udruga se može udružiti u saveze udruga i u međunarodne udruge.

(2) Odluku o udruživanju donosi Skupština na prijedlog Upravnog odbora.

**IV**

**TIJELA UDRUGE**

**Članak 14.**

(1) Tijela udruge su:

- Skupština,

- Predsjednik,

- Dopredsjednik,

- Tajnik,

- Upravni odbor,

- Likvidator.

(2) Mandat članova izabranih u neko od tijela Udruge traje 4 (četiri) godine uz mogućnost reizbora, osim kada ovim Statutom nije uređeno drugačije.

(3) Svakom članu izabranom u neko od tijela Udruge mandat može prestati i prije određenog roka u slučaju:

- smrti,

- ostavke,

- nepodmirenja obveze plaćanja članarina, ukoliko je tako propisano,

- opoziva, odnosno razrješenja.

(4) U slučaju ostavke, razrješenja ili bilo kojeg drugog razloga prestanka obavljanja dužnosti u nekom tijelu novoizabrana osoba na tu funkciju bira se do isteka mandatnog razdoblja osobe umjesto koje je izabrana.

(5) Iznimno, u slučaju kada su prije isteka mandatnog razdoblja razriješena dužnosti sva tijela Udruge, Skupština će kod imenovanja novih članova tih tijela donijeti odluku o tome biraju li se nova tijela do isteka mandatnog razdoblja ili na novo mandatno razdoblje.

**SKUPŠTINA**

**Članak 15.**

(1) Skupština je najviše tijelo upravljanja Udrugom.

(2) Skupštinu sačinjavaju svi članovi Udruge, a samo redoviti članovi Udruge imaju pravo glasa.

**Članak 16.**

(1) Skupština može biti redovita, izborna i izvanredna. Skupština redovito zasjeda najmanje jednom u tijeku godine, dok se izborna sjednica Skupštine održava svake 4 (četiri) godine. Sjednice Skupštine saziva Predsjednik Udruge putem e-maila. Smatra se da je član uredno pozvan ako mu je poslan poziv za sjednicu Skupštine na e-mail koji je upisan u Evidenciju članova. Za eventualne promjene e-mail adrese koje nisu pravovremeno dostavljene Udruzi Udruga ne snosi odgovornost i smatra se da je član uredno pozvan na sjednicu ako mu se pošalje poziv e-mailom na e-mail koji je upisan u Evidenciji članova.

(2) Iznimno, u slučaju izvanrednih okolnosti i u hitnim slučajevima, odnosno u situacijama kad je odluka Skupštine hitna, a nema dovoljno vremena ili drugih uvjeta da se održi redovna sjednica Skupštine, Skupština može donijeti odluku glasovanjem članova Skupštine bez neposrednog dolaska članova Skupštine na sjednicu, izjašnjavanjem o prijedlogu odluke putem e-maila (elektronička sjednica) ili video poziva.

(3) Za organizaciju navedene elektroničke sjednice dostavlja se prijedlog ili pitanje članu Skupštine s prijedlogom da se izjasni „Za“, „Protiv“ ili „Suzdržan“ u odnosu na prijedlog odluke koju je potrebno usvojiti na hitan način bez sazivanja sjednice.

(4) Takve odluke zahtijevaju prihvaćanje od strane većine svih članova Skupštine s pravom glasa. Tema ovakve sjednice ne može biti promjena propisana člankom 27. Zakona o udrugama o kojoj nadležni ured donosi rješenje.

(5) O elektroničkoj sjednici Skupštine sastavit će se, a zatim i verificirati, zapisnik na sljedećoj redovnoj sjednici Skupštine Udruge.

(6) Predsjednik je dužan sazvati izvanrednu sjednicu Skupštine kada to zatraži najmanje 1/3 (jedna trećina) redovitih članova Udruge.

(7) U svom zahtjevu za sazivanje Skupštine predlagatelji su obavezni predložiti dnevni red sjednice. Ako Predsjednik ne sazove sjednicu Skupštine u roku od 15 (petnaest) dana od dana dostave zahtjeva, sazvat će je predlagatelj odlukom koja će sadržavati prijedlog dnevnog reda te mjesto, datum i način održavanja sjednice.

(8) U slučaju isteka mandata tijela ovlaštenih za sazivanje sjednice Skupštine, istu mogu sazvati tijela ovlaštena za sazivanje iz prethodnog mandata ili 1/3 (jedna trećina) redovitih članova koji su upisani u Evidenciju članova prije isteka mandata tijelima Udruge.

**Članak 17.**

(1) Skupštinom predsjedava Predsjednik Udruge.

(2) U slučaju odsutnosti Predsjednika, Skupštinom predsjedava Dopredsjednik, a u slučaju njegove odsutnosti član Upravnog odbora kojeg odredi Skupština većinom glasova prisutnih redovitih članova.

**Članak 18.**

(1) Skupština odlučuje pravovaljano ako je prisutna natpolovična većina redovitih članova Udruge upisanih u Evidenciju članova, a odluke donosi većinom glasova prisutnih redovitih članova, ako ovim Statutom nije određena posebna većina.

(2) U slučaju da u zakazano vrijeme početka rada Skupštine ne bude prisutna natpolovična većina članova Skupštine, pričekat će se pola sata i nakon toga će se sjednica Skupštine održati ako je nazočna najmanje 1/3 (jedna trećina) članova.

(3) Odluke Skupštine se donose javnim glasovanjem, osim u slučajevima predviđenim ovim Statutom ili ako Skupština odluči da glasovanje o pojedinim pitanjima bude tajno.

(4) O radu sjednice vodi se zapisnik, kojeg potpisuje zapisničar i dva ovjerovitelja koje je Skupština izabrala, a koji se trajno čuva u arhivi Udruge.

**Članak 19.**

(1) Skupština Udruge:

- bira i razrješava dužnosti Predsjednika, Dopredsjednika, Tajnika, Upravni odbor i Likvidatora,

- usvaja plan rada i financijski plan za sljedeću kalendarsku godinu,

- usvaja izvješće o radu za prethodnu kalendarsku godinu,

- usvaja godišnje financijsko izvješće,

- odlučuje o promjeni ciljeva i djelatnosti, o prestanku rada i raspodjeli preostale imovine udruge,

- utvrđuje politiku razvitka Udruge,

- donosi i mijenja Statut Udruge,

- donosi odluku o statusnim promjenama,

- daje smjernice za rad Udruge,

- odlučuje o udruživanju u saveze, zajednice, mreže i druge oblike povezivanja udruga,

- odlučuje o žalbama članova na odluke o isključenju iz Udruge,

- odlučuje o prestanku djelovanja i prestanku postojanja Udruge,

- obavlja i druge poslove određene Zakonom ili Statutom.

**PREDSJEDNIK**

**Članak 20.**

(1) Predsjednik Udruge zastupa i predstavlja Udrugu te ima sva zakonska prava i obveze osobe ovlaštene za zastupanje Udruge.

Kandidat za Predsjednika udruge može biti isključivo redoviti član Udruge koji je zaposlenik Kineziološkog fakulteta u Splitu, izabran u znanstveno- nastavno zvanje.

(2) Predsjednika Udruge bira Skupština Udruge na mandat od 4 (četiri) godine.

**Članak 21.**

Predsjednik Udruge:

- zastupa Udrugu i vodi poslove Udruge te obavlja druge izvršne zadaće određene ovim Statutom te odgovara za zakonitost rada Udruge,

- zaključuje ugovore i druge pravne poslove i poduzima pravne radnje u ime i za račun Udruge,

upravlja Udrugom donoseći strateške, programske i financijske odluke, a u svrhu razvoja Udruge i postizanja ciljeva Udruge te u skladu sa Statutom i drugim aktima kojima je uredno funkcioniranje Udruge,

- saziva Skupštinu Udruge i sjednice Upravnog odbora te predlaže dnevni red, predsjedava sjednicama i rukovodi radom Skupštine,

- utvrđuje prijedlog programa rada i Statuta koji se podnose Skupštini na razmatranje i prihvaćanje,

- utvrđuje prijedloge programa djelatnosti i planove rada,

- brine o izvršenju usvojenog programa rada i provedbi odluka Skupštine Udruge,

- podnosi izvješće o radu Udruge Skupštini Udruge,

- imenuje povjerenstva i slična tijela prema potrebi te im određuje zadatke,

- -brine o upoznavanju javnosti s radom Udruge,

- nadzire materijalno i financijsko poslovanje Udruge,

- podnosi zapisnik s redovne sjednice Skupštine Udruge nadležnom upravnom tijelu,

- obavlja i druge poslove predviđene Statutom i drugim općim aktima Udruge.

**Članak 22.**

(1) Za svoj rad Predsjednik je odgovoran Skupštini Udruge.

(2) Predsjednik podnosi Skupštini Udruge godišnje izvješće o svom radu.

(3) Predsjednik Udruge može biti razriješen dužnosti i prije isteka roka na koji je izabran u sljedećim situacijama:

- na vlastiti zahtjev,

- ako djeluje protivno Zakonu ili Statutu,

- ako svojim istupanjem i djelovanjem šteti ugledu Udruge.

(4) Odluku o razrješenju Predsjednika donosi Skupština dvotrećinskom (2/3) većinom glasova redovitih članova od ukupnog broja redovitih članova Skupštine Udruge, na prijedlog Upravnog odbora. Razrješenjem s dužnosti Predsjednika prestaje i članstvo u Upravnom odboru Udruge.

**DOPREDSJEDNIK**

**Članak 23.**

(1) Dopredsjednika Udruge bira Skupština na mandat od 4 (četiri) godine.

(2) Dopredsjednik Udruge zamjenjuje odsutnog ili spriječenog Predsjednika Udruge u obavljanju poslova i zadaća utvrđenih člankom 21. ovog Statuta.

**TAJNIK**

**Članak 24.**

(1) Tajnika Udruge bira i imenuje Skupština na mandat od 4 (četiri) godine za obavljanje stručno- administrativnih poslova u Udruzi.

(2) Obveze Tajnika Udruge:

- brine o urednom financijskom, administrativnom i organizacijskom poslovanju Udruge,

- odgovoran je za ispunjavanje zakonskih obveza izvještavanja i registracija Udruge,

- brine o financijskim sredstvima Udruge,

- brine o urednom vođenju Evidencije članova,

- brine o urednom vođenju pismohrane Udruge,

- obavlja ostale poslove utvrđene ovim Statutom, drugim općim aktima ili odlukom Skupštine ili Upravnog odbora.

(3) Tajnik Udruge može biti razriješen dužnosti i prije isteka roka na koji je izabran u sljedećim situacijama:

- na vlastiti zahtjev,

- ako djeluje protivno Zakonu ili Statutu,

- ako svojim istupanjem i djelovanjem šteti ugledu Udruge.

(4) Odluku o razrješenju Tajnika donosi Skupština natpolovičnom većinom prisutnih redovitih članova Udruge, na prijedlog Upravnog odbora. Razrješenjem s dužnosti Tajnika prestaje i članstvo u Upravnom odboru Udruge.

**UPRAVNI ODBOR**

**Članak 25.**

(1) Izvršne funkcije i druge poslove utvrđene ovim Statutom obavlja Upravni odbor Udruge.

(2) Upravni odbor ima 5 (pet) članova. Predsjednik, Dopredsjednik i Tajnik Udruge članovi su Upravnog odbora po funkciji, a preostala 2 (dva) člana Upravnog odbora Skupština bira iz redova redovitih članova Udruge.

(3) Mandat članova Upravnog odbora traje 4 (četiri) godine.

**Članak 26.**

Upravni odbor:

- djeluje na realizaciji utvrđenih ciljeva i zadataka Udruge,

- priprema nacrt Statuta i drugih akata,

- izvršava odluke Skupštine,

- utvrđuje prijedlog godišnjeg plana rada Udruge,

- utvrđuje prijedlog višegodišnjeg strateškog plana razvoja Udruge,

- organizira i sudjeluje u realizaciji svih aktivnosti Udruge,

- odlučuje o prijemu novih članova Udruge,

- odlučuje o isključivanju članova,

- brine se o informiranju članstva i javnosti,

- obavlja i druge poslove predviđene Statutom i drugim općim aktima Udruge.

**Članak 27.**

(1) Upravni odbor punopravno odlučuje ako sjednici prisustvuje natpolovična većina članova Upravnog odbora.

**V**

**IMOVINA UDRUGE, NAČIN STJECANJA I RASPOLAGANJA IMOVINOM**

**Članak 28.**

(1) Imovinu Udruge čine:

- novčana sredstva,

- nekretnine,

- pokretne stvari i

- druga imovinska prava.

(2) Izvori imovine Udruge mogu biti:

- od članarine,

- od dobrovoljnih priloga i darova,

- prihodi ostvareni sukladno Zakonu,

- pomoći, donacije i fondovi iz domaćih i/ili inozemnih izvora za određene programe i projekte,

- donacije iz državnog proračuna i proračuna jedinica lokalne i područne (regionalne) samouprave,

- drugi izvori u skladu sa Zakonom,

- prihodi od imovine i imovinskih prava u skladu sa Zakonom i ovim Statutom,

- od obavljanja gospodarskih djelatnosti sukladno posebnim propisima.

(3) Za opravdane troškove učinjene u vezi s obavljanjem djelatnosti Udruge članovi imaju pravo na naknadu, a za rad u vezi s djelatnosti Udruge i na nagradu. Odluku o namjeni tih sredstava donosi Skupština.

(4) Udruga za svoje djelatnosti odgovara svom svojom imovinom. O financijskom poslovanju Udruge brine Predsjednik Udruge.

**Članak 29.**

(1) Izvješće o materijalno-financijskom poslovanju Udruge Predsjednik podnosi Skupštini na razmatranje i prihvaćanje.

**Članak 30.**

(1) Udruga je dužna voditi poslovne knjige i sastavljati financijska izvješća u skladu sa Zakonom, odnosno propisima kojima se ureduje način financijskog poslovanja i vođenja računovodstva neprofitnih organizacija.

(2) Godišnji financijski izvještaj Udruge usvaja Skupština i predaje se Ministarstvu financija, odnosno drugoj instituciji koju Ministarstvo financija ovlasti za zaprimanje i obradu financijskih izvještaja, a javno se objavljuje putem Registra neprofitnih organizacija.

**VI**

**IZBOR I OPOZIV LIKVIDATORA UDRUGE**

**Članak 31.**

(1) Likvidatora Udruge bira i opoziva Skupština na prijedlog Upravnog odbora. Likvidator ne mora biti član udruge, ali mora raspolagati odgovarajućim stručnim (financijskim i pravnim) znanjem kako bi zastupao Udrugu u postupku likvidacije te vodio brigu o raspodjeli imovine Udruge.

(2) Likvidator je dužan ispunjavati sve zakonske obveze i poštivati rokove koji su propisani Zakonom u slučaju prestanka djelovanja Udruge.

(3) Osoba koja se bira za likvidatora ne smije imati zapreke iz članka 19. stavak 2. i 3. Zakona o udrugama.

**VII**

**NAGRADE, PRIZNANJA I STIPENDIJE**

**Članak 32.**

(1) Udruga može ustanoviti i dodjeljivati nagrade i priznanja ustanovama, organizacijama i pojedincima za zasluge i dostignuća u razvoju i unapređenju obrazovanja, znanosti, istraživanja i poduzetništva.

(2) Vrsta nagrada i priznanja, kriterije za dodjelu i način dodjele utvrđuje Upravni odbor svojim aktom.

(3) Udruga može, kada se za to ostvare određeni uvjeti i pretpostavke, stipendirati studente Kineziološkog fakulteta u Splitu. Uvjeti i kriteriji stipendiranja utvrdit će Upravni odbor posebnim pravilnikom.

**VIII**

**PRESTANAK POSTOJANJA UDRUGE I POSTUPAK S IMOVINOM**

**Članak 33.**

(1) Udruga prestaje djelovati odlukom Skupštine ili iz razloga propisanih Zakonom o udrugama. Odluku o prestanku postojanja Udruge donosi Skupština dvotrećinskom (2/3) većinom glasova aktivnih članova od ukupnog broja aktivnih članova Skupštine Udruge.

(2) U slučaju prestanka postojanja Udruge, imovina se, nakon namirenja vjerovnika i troškova likvidacijskog, sudskog i drugih postupaka, poklanja u humanitarne svrhe. Imovina se može predati udruzi, ustanovi ili zakladi koje imaju iste ili slične statutarne ciljeve, a na osnovi odluke Skupštine sukladno Statutu.

(3) U slučaju prestanka postojanja, Udruga nema pravo imovinu udruge dijeliti svojim osnivačima, članovima Udruge, osobama ovlaštenima za zastupanje, zaposlenima ili s njima povezanim osobama.

**IX**

**NAČIN RJEŠAVANJA SPOROVA I SUKOBA INTERESA UNUTAR UDRUGE**

**Članak 34.**

(1) Sve međusobne sporove/ sukobe interesa proizašle iz članstva u Udruzi i/ili aktivnostima u sklopu djelovanja Udruge, članovi se obvezuju riješiti mirnim putem.

(2) Spor/ sukob interesa u Udruzi postoji ukoliko se radi o pravima i interesima članova Udruge kojima članovi mogu slobodno raspolagati, a koji utječe na rad Udruge u cjelini, odnosno ako se ona odnose na pitanja od zajedničkog interesa na sve članove.

(3) Za rješavanje sporova/ sukoba interesa, Upravni odbor imenuje Arbitražno vijeće između članova Upravnog odbora.

(4) Sastav, mandat i način odlučivanja vijeća uređuje se pravilnikom koji donosi Skupština. Arbitražno vijeće u svom radu na odgovarajući način primjenjuje odredbe Zakona o mirenju.

(5) Odluka Arbitražnog vijeća je konačna.

(6) Ukoliko spor/ sukob interesa nastane oko pitanja o kojima se podnosi zahtjev za upis promjena u Registar udruga, o čemu odlučuje nadležni ured, nezadovoljni član najprije se obraća Udruzi da riješi spor/ sukob interesa. Po konačnosti odluke arbitražnog vijeća, Udruga podnosi nadležnom uredu zahtjev za upis promjena u Registar udruga zajedno s odlukom Arbitražnog vijeća.

**X**

**PRIJELAZNE I ZAVRŠNE ODREDBE**

**Članak 35.**

Tumačenje odredbi ovog Statuta daje Skupština, a drugih akata Upravni odbor.

**Članak 36.**

(1) Statut Udruge, kao i njegove izmjene i dopune donosi Skupština većinom glasova ukupnog broja članova s pravom glasa u Skupštini Udruge, nakon provedene rasprave.

(2) Statut Udruge stupa na snagu danom donošenja na Skupštini, a primjenjuje se danom odobrenja od nadležnog upravnog tijela. Stupanjem na snagu ovog Statuta prestaje važnost Statuta Udruge donesenog 29.9.2015. godine.

U Splitu, 1. ožujka 2024. godine

Hrvoje Karninčić

Predsjednik Alumni KIF Split